《北山阁》
宋代·周行己

北山有高阁，暇日聊登游。临眺益惨怆，焉能写我忧。

轩轩皆崭石，激激瞰溪流。野鸟时上下，白云自沈浮。

徙倚事穷览，良时忽我遒。日匿西冈下，月出东岭头。

寒烟没树杪，劲风夹山陬。十月客衣单，不可重迟留。

缅望泾水滨，使我心悠悠。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。